KIRJALLINEN KYSYMYS P-1407/02

esittäjä(t): Marco Pannella (NI) komissiolle

(13. toukokuuta 2002)

Aihe: Vietnam

Vietnamin viranomaiset ovat viime kuukausien aikana pidättäneet tai määränneet hallinnolliseen vankeuteen (direktiivin

31/CP mukaisesti) useita henkilöitä. Asianajaja Le Chi Quangia syytetään kritiikistä Vietnamin kommunistista puoluetta kohtaan. Kritiikin syynä oli Vietnamin 30. joulukuuta 1999 ja 25. joulukuuta 2000 allekirjoittama sopimus rajoista Kiinan kansantasavallan kanssa. Tutkija Tran Khue puolestaan lähetti kirjeen Kiinan kansantasavallan presidentille Jang Zeminille hänen vieraillessaan Hanoissa ja selitti näkemyksensä tästä sopimuksesta. Tohtori Pham Hong Son pidätettiin, koska hän oli kääntänyt tiettyjä demokratiaa puoltavia tekstejä, jotka julkaistiin Hanoissa sijaitsevan Yhdysvaltojen suurlähetystön Internet-sivuilla. Saman kohtelun ovat kokeneet myös isä Thaddeus Nguyen Van Lyta puolustava Ngyuen Van Minh ja lehtimies ja runoilija Bui Minh Quoc, joka syyllistyi käyntiin Hanoin Kiinan tasavallalle luovuttaneilla raja-alueilla. Heidän pidättämisensä kuten myös lukuisien muiden vietnamilaisten demokraattien vahvistaa tilanteen heikkenemisen Vietnamissa, jossa suotuisemmista taloudellisista oloista huolimatta Hanoin viranomaiset estävät ja tukahduttavat yhä perusoikeuksien toteutumista. Mihin konkreettisiin toimiin komissio on ryhtynyt edellä mainittujen henkilöiden vapauttamiseksi? Voisiko komissio laatia tarkan luettelon ohjelmista, joita se rahoittaa tai yhteisrahoittaa ja joiden täsmällisenä tavoitteena on demokratian ja oikeusvaltion luominen ja perusvapauksien kunnioittaminen Vietnamissa sekä kertoa, kuinka suurta osuutta nämä ohjelmat merkitsevät rahallisesti kaikista komission rahoittamista tai yhteisrahoittamista ohjelmista? Euroopan parlamentti on myös useaan otteeseen vaatinut, että komissio sitoutuisi määrätietoisesti kunnianarvoisien Thich Huyen Quangin ja Tchich Quang Don, joista ensimmäinen on Vietnamin yhdistyneen buddhalaisen kirkon patriarkka ja toinen kirkon varapuheenjohtaja, vapauttamiseen. Mihin toimiin komissio on tähän mennessä ryhtynyt ja mitä tuloksia on syntynyt?

Christopher Pattenin komission puolesta antama vastaus

(5. kesäkuuta 2002)

Komission Hanoissa sijaitseva lähetystö yhdessä jäsenvaltioiden diplomaattisten edustustojen kanssa seuraa tiiviisti Vietnamin ihmisoikeustilannetta ja osallistuu kaikkiin sellaisiin toimiin, joiden tarkoituksena on viestittää EU:n huoli Vietnamin viranomaisille. Ihmisoikeuskysymyksistä keskustellaan myös EUVietnam-sekakomiteassa.

Komissio on tietoinen herrojen Le Chi Quang, Tran Khue, Bui Minh ja Pham Hong Son tapauksista. Nguyen Van Minhin tilanteesta ei ole toistaiseksi onnistuttu saamaan vahvistusta mutta tiedusteluja jatketaan. Myös Thich Huyen Quangin, joka on edelleen hallinnollisessa vankeudessa Nghia Hanh'n pagodissa Quang Ngain maakunnassa, ja Thich Quang Don, jota pidetään Thanh Minhin luostarissa Ho Chi Minhissä, tilanne on huolestuttava.

Komission lähetystö aikoo jatkossakin ottaa esiin tietyt aiheet ja yksittäiset huolta aiheuttavat tapaukset asianmukaisissa diplomaattisissa yhteyksissä.

Komissio hyväksyi 15. toukokuuta 2002 yhteisön Vietnamista laatiman strategia-asiakirjan vuosille 20022006 ja Vietnamin maaohjelman vuosille 20022004, joka oli laadittu yhteistyössä jäsenvaltioiden ja Vietnamin hallituksen kanssa. Strategia-asiakirjassa yhteisön ja Vietnamin yhteistyöohjelmalle asetetaan kaksi painopistettä: toinen on inhimillisten voimavarojen kehittäminen erityisesti tukemalla koulutusta ja maaseudun kokonaisvaltaista kehitystä niin, että toimet kohdistetaan kaikkein köyhimpiin maakuntiin, ja toinen Vietnamin integroiminen maailmantalouteen tukemalla jatkuvia uudistuksia maan ponnistellessa kohti markkinataloutta ja Vietnamin liittymistä Maailman kauppajärjestöön yhdessä joidenkin toimien kanssa, joiden tarkoituksena on lievittää talousuudistusten sosiaalisia seurauksia. Monialaisuutta strategian täytäntöönpanossa edustavat ympäristönsuojelu, kulttuuri, koulutus, sukupuolten tasa-arvo, ihmisoikeuksien edistäminen sekä yhteistyöohjelman erottamattomana osana hyvä hallintotapa.

Tietoja yhteisön aiemman maastrategian jossa siinäkin keskityttiin köyhimpien maaseutualueiden, terveydenhuollon ja koulutuksen kehittämiseen sekä talousuudistusten tukemiseen nojalla rahoitetuista hankkeista sisältyy myös uuteen maastrategiaan, joka löytyy komission ulkosuhteiden www-sivuilta(1). Näiden yhteisön ja Vietnamin kahdenväliseen yhteistyöohjelmaan kuuluvien toimien lisäksi komissio on tukenut yhtä eurooppalaisesta ihmisoikeus- ja demokratia-aloitteesta rahoitettavaa hanketta Vietnamissa.

(1) http://europa.eu.int/comm/external_relations/vietnam/csp/index.htm.